Document ID: 32003R1252

Komisjoni määrus (EÜ) nr 1252/2003,
14. juuli 2003,
millega kehtestatakse erandid määrusest (EÜ) nr 800/1999 asutamislepingu I lisas loetlemata kaupadena muudesse kolmandatesse riikidesse kui Eestisse, Leedusse, Lätisse, Slovakkiasse, Sloveeniasse, Tšehhi Vabariiki ja Ungarisse eksporditavate toodete osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut
võttes arvesse nõukogu 6. detsembri 1993. aasta määrust (EÜ) nr 3448/93, milles sätestatakse põllumajandussaaduste töötlemisel saadud teatavate kaupadega kauplemise kord, [1] viimati muudetud määrusega (EÜ) nr 2580/2000, [2] eelkõige selle artikli 8 lõiget 3,
ning arvestades järgmist:
(1) Komisjoni 13. juuli 2000. aasta määruse (EÜ) nr 1520/2000 (milles sätestatakse teatavate asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemi ühised üksikasjalikud rakenduseeskirjad ning nende toetussummade kinnitamise kriteeriumid, [3] viimati muudetud määrusega (EÜ) nr 740/2003 [4]) artikli 16 lõikes 1 sätestatakse, et komisjoni 15. aprilli 1999. aasta määrust (millega sätestatakse põllumajandustoodete eksporditoetuste süsteemi ühised üksikasjalikud rakenduseeskirjad, [5] viimati muudetud määrusega (EÜ) nr 444/2003 [6]) kohaldatakse asutamislepingu I lisas loetlemata kaupadena eksporditavate toodete suhtes.
(2) Määruse (EÜ) nr 800/1999 artiklis 3 nähakse ette, et konkreetse kolmanda riigi suhtes diferentseeritud toetuse kohaldamise korral omandatakse õigus toetusele kõnealusesse kolmandasse riiki importimisel. Kõnealuse määruse artiklites 14, 15 ja 16 sätestatakse diferentseeritud toetuse maksmise tingimused, eelkõige toodete sihtkohta jõudmise tõendamiseks esitatavad dokumendid.
(3) Diferentseeritud toetuse kohaldamise puhul nähakse määruse (EÜ) nr 800/1999 artikli 18 lõigetega 1 ja 2 ette, et toetuse osa, mille arvutamiseks kasutatakse toetuse alammäära, makstakse eksportija taotluse korral, kui on esitatud tõend, et toode on ühenduse tolliterritooriumilt lahkunud.
(4) Nõukogu 2. juuni 2003. aasta määrusega (EÜ) nr 1039/2003 (millega võetakse vastu autonoomsed üleminekumeetmed teatavate Eestist pärit töödeldud põllumajandussaaduste importimise ning teatavate põllumajandussaaduste Eestisse eksportimise suhtes), [7] nõukogu 18. juuni 2003. aasta määrusega (EÜ) nr 1086/2003 (millega võetakse vastu autonoomsed üleminekumeetmed teatavate Sloveeniast pärit töödeldud põllumajandussaaduste importimise ning teatavate põllumajandussaaduste Sloveeniasse eksportimise suhtes), [8] nõukogu 18. juuni 2003. aasta määrusega (EÜ) nr 1087/2003 (millega võetakse vastu autonoomsed üleminekumeetmed teatavate Lätist pärit töödeldud põllumajandussaaduste importimise ning teatavate põllumajandussaaduste Lätisse eksportimise suhtes), [9] nõukogu 18. juuni 2003. aasta määrusega (EÜ) nr 1088/2003 (millega võetakse vastu autonoomsed üleminekumeetmed teatavate Leedust pärit töödeldud põllumajandussaaduste importimise ning teatavate põllumajandussaaduste Leedusse eksportimise suhtes), [10] nõukogu 18. juuni 2003. aasta määrusega (EÜ) nr 1089/2003 (millega võetakse vastu autonoomsed üleminekumeetmed teatavate Slovaki Vabariigist pärit töödeldud põllumajandussaaduste importimise ning teatavate põllumajandussaaduste Slovaki Vabariiki eksportimise suhtes) [11] ja nõukogu 18. juuni 2003. aasta määrusega (EÜ) nr 1090/2003 (millega võetakse vastu autonoomsed üleminekumeetmed teatavate Tšehhi Vabariigist pärit töödeldud põllumajandussaaduste importimise ning teatavate põllumajandussaaduste Tšehhi Vabariiki eksportimise suhtes) [12] nähakse ette, et alates 1. juulist 2003 kaotatakse ühepoolselt toetused asutamislepingu I lisas loetlemata töödeldud põllumajandussaaduste eksportimisel Eestisse, Sloveeniasse, Lätisse, Leedusse, Slovakkiasse ja Tšehhi Vabariiki.
(5) Nõukogu 2. juuni 2003 määrusega (EÜ) nr 999/2003 (millega võetakse vastu autonoomsed üleminekumeetmed teatavate Ungarist pärit töödeldud põllumajandussaaduste importimise ning teatavate põllumajandussaaduste Ungarisse eksportimise suhtes) [13] nähakse ette, et alates 1. juulist 2003 kaotatakse ühepoolselt toetused kõnealuse määruse artiklis 1 nimetatud kaupade eksportimisel Ungarisse.
(6) Eesti, Leedu, Läti, Slovakkia, Sloveenia, Tšehhi Vabariik ja Ungari on otsustanud kohaldada impordi sooduskorda teatavate oma territooriumile imporditavate kaupade suhtes ainult siis, kui asjakohastele toodetele on lisatud dokumendid, mis kinnitavad, et kõnealuste toodete suhtes eksporditoetust ei kohaldata.
(7) Seoses nimetatud sooduskorraga on asjakohane kohaldada kuni Eesti, Leedu, Läti, Slovakkia, Sloveenia, Tšehhi Vabariigi ja Ungari Euroopa Liiduga ühinemiseni üleminekumeetmena erandit määrusest (EÜ) nr 800/1999 selles osas, mis nõuab diferentseeritud toetuste korral impordi tõendamist. Juhul, kui kõnealustele konkreetsete sihtriikide suhtes ei ole eksporditoetust kindlaks määratud, on asjakohane jätta see asjaolu arvesse võtmata eksporditoetuse alammäära määramisel.
(8) Käesolevas määruses sätestatud meetmed on kooskõlas asutamislepingu I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EÜ) nr 800/1999 artiklist 16 (tõlgendatuna koostoimes määruse (EÜ) nr 1520/2000 artikli 16 lõikega 1) ei nõuta käesoleva määruse lisas loetletud toodete suhtes toetuse maksmisel impordiga seotud tolliformaalsuste täitmise tõendamist, kui toetuse diferentseerimise põhjuseks on üksnes asjaolu, et Eesti, Leedu, Läti, Slovakkia, Sloveenia, Tšehhi Vabariigi ja Ungari jaoks ei ole toetust kindlaks määratud.
Artikkel 2
Asjaolu, et Eesti, Leedu, Läti, Slovakkia, Sloveenia, Tšehhi Vabariigi ja Ungari jaoks ei ole käesoleva määruse lisas nimetatud toodete kohta eksporditoetust kindlaks määratud, ei võeta arvesse määruse (EÜ) nr 800/1999 artikli 18 lõikes 2 nimetatud eksporditoetuse alammäära määramisel muudesse kolmandatesse riikidesse suunduva ekspordi suhtes.
Artikkel 3
Käesolev määrus jõustub Euroopa Liidu Teatajas avaldamise päeval.
Käesolevat määrust kohaldatakse alates 1. juulist 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. juuli 2003

Labels: 3
17
5
6